আই লিগে অনূর্ধ্ব-২২ ফুটবলার খেলানোর নিয়মের বিরুদ্ধে সরব হলেন ট্রেভর জেমস মর্গ্যান। বৃহস্পতিবার সকালে সল্ট লেকের সেন্ট্রাল পার্কে প্র্যাক্টিসের পর সর্বভারতীয় ফুটবল ফেডারেশনের বিরুদ্ধে ক্ষোভ উগরে দিলেন তিনি! বললেন, ‘‘আই লিগে অনূর্ধ্ব-২২ ফুটবলার খেলানোর যে নিয়ম চালু করছে ফেডারেশন, সেটা প্রহসনে পরিণত হয়েছে!’’ কেন এমন মন্তব্য?
মর্গ্যানের ব্যাখ্যা, ‘‘প্রতিশ্রুতিমান ফুটবলারদের তুলে আনার লক্ষ্যে আই লিগের ম্যাচে প্রথম দলে অনূর্ধ্ব-২২ ফুটবলার খেলানো বাধ্যতামূলক করছে ফেডারেশন। খুবই ভাল উদ্যোগ। কিন্তু অনূর্ধ্ব-২২ ফুটবলার হিসেবে যাকে প্রথম দলে রাখা হচ্ছে, তাকে তো ম্যাচের এক মিনিটের মধ্যেই তুলে নেওয়া যায়। তাহলে কী লাভ হল এই নিয়ম চালু করে?’’ লাল-হলুদ কোচের মতে, এর ফলে ক্ষতিগ্রস্ত হচ্ছে দলগুলো। বললেন, ‘‘অনূর্ধ্ব-২২ ফুটবলার তুলে নেওয়ার পর আমরা মাত্র দু’জনকে পরিবর্তন করতে পারি। তাই চোট পেয়ে কেউ মাঠ থেকে বেরিয়ে গেলে সমস্যা বেড়ে যায়।’’ মর্গ্যানের তোপের জবাবে ফেডারেশনের কর্তাদের দাবি, ‘‘আই লিগ শুরু হওয়ার আগে সমস্ত ক্লাবের প্রতিনিধিদের সঙ্গে আলোচনা করেই এই নিয়ম চালু করা হয়েছিল।’’
এদিকে, শুক্রবার সকালেই লাজং এফসি-র বিরুদ্ধে আই লিগের শেষ ম্যাচ খেলতে শিলং উ়ড়ে যাচ্ছেন র‌্যান্টি মার্টিন্সরা। চোটের জন্য বাদ পড়েছেন, কেভিন লোবো, রাহুল ভেকে, রবার্ট লালথামুয়ানা ও বার্নাড মেন্দি।